Ha CSOK-ot szeretnél igényelni, igazolnod kell hogy van minimum 180 napos társadalombiztosítási jogviszonyod. Az igazolást az OEP (újabb nevén a Nemzeti Egészségbiztosítási Alapkezelő) adja ki. A TB jogviszony igazolást a lakóhelyed szerint illetékes kormányhivatal egészségbiztosítási pénztári feladatokat ellátó osztályán kell kérned. Elmehetsz a kormányhivatalhoz személyesen is, vagy kitöltheted az igazolás iránti kérelmedet e-Papír szolgáltatáson keresztül is, és postai úton feladhatod az igénylőlapot. Az igazolást akár pár nap alatt megkaphatod, de van hogy a kiállításnál a hivatal kihasználja a maximális határidőt, így érdemes figyelni az időzítésre. Arra is ügyelned kell ugyanis, hogy a kiállított igazolást a bankok csak 30 napig fogadják el a CSOK igényléséhez.